روس کی امریکہ کے خلاف جوابی کارروائی / امریکی سفارتکاروں کو ملک بدر کرنے کا حکم

روس نے بھی امریکی پابندیوں کے جواب میں امریکی سفارتکاروں کو ملک بدر کرنے اور پابندیاں عائد کرنے کا اعلان کردیا ہے۔

خبر کا کوڈ: 4479

تاریخ: 17 April 2021 - 22:30

مقدس دفاع نیوز ایجنسی نے روسیا الیوم کے حوالے سے نقل کیا ہے کہ روس نے بھی امریکی پابندیوں کے جواب میں امریکی سفارتکاروں کو ملک بدر کرنے اور پابندیاں عائد کرنے کا اعلان کردیا ہے۔ امریکہ کی جانب سے روس پر عائد پابندیوں کے جواب میں روس نے بھی 10 امریکی سفارتکاروں کو ملک سے نکالنے اور 8 امریکی عہدیداروں پر پابندی سمیت امریکی این جی اوز کی ملک میں جاری سرگرمیوں پر پابندی عائد کرنے کا فیصلہ کیا ہے۔ روسی وزیر خارجہ سرگئی لاوروف نے ایک پریس بریفنگ میں کہا کہ جیسی کرنی ویسی بھرنی، ہم امریکی اقدام کا جواب اسی انداز میں دیں گے اور 10 امریکی سفارت کاروں کو  ملک سے نکالیں گے، اب وقت آگیا ہے کہ امریکہ اچھے رویے کا مظاہرہ کرے اور محاذآرائی کے راستے سے اجتناب کرے ورنہ ایسے فیصلے لیے جائیں گے جس سے امریکہ کے لیے مشکل دور کا آغاز ہوجائے گا۔

واضح رہے کہ 2 روز قبل امریکی صدر جوبائیڈن نے سائبر حملوں اورصدارتی انتخابات میں مداخلت کے خلاف روس پر نئی پابندیاں عائد کرنے اور اس کے سفارت کاروں کو امریکہ سے بے دخل کرنے کےایگزیکٹو آڈر پر دستخط کیے تھے۔ ذرائع کے مطابق روس نے جوابی کارروائی کرکے امریکہ کو مشکل میں ڈال دیا ہے۔ کیونکہ امریکہ اپنے خلاف جوابی کارروائی کو پسند نہیں کرتا ہے۔